Det er ingen hemmelighed, at den kongelige familie er glade for at besøge Danmarks nordligste by. Derfor var håbet også, at kronprinsen ville snøre løbeskoene til Royal Run i 2023. Skagen var da også med i opløbet om at blive værtsby for det royale løb, men Frederikshavn Kommune vurderede i sidste ende, at værtskabet kostede for mange penge - i et år, hvor kommunen er ramt af nedskæringer. Kommunaldirektør Thomas Eriksen bekræfter over for Kanal Frederikshavn , at kommunen var i dialog med Royal Run-sekretariatet i DGI. Han vil ikke oplyse, hvor mange penge det koster at være Royal Run-by, men kommunaldirektøren erkender, at det var økonomien, som gjorde, at Frederikshavn Kommune trak følehornene til sig. Havde kontakt At Kronprins Frederik ikke kommer til at løbe i Skagen, ærgrer René Zeeberg, der er direktør i turismeorganisationen Toppen af Danmark. Han stod bag kontakten til Royal Run-sekretariatet. - I første omgang mente de, at der var en svær størrelse at afvikle Royal Run i Skagen, men de skiftede mening, da de hørte vores argumenter, oplyser René Zeeberg. Royal rute Den korte distance i Royal Run (one mile) svarer til afstanden mellem startområdet i Skagen Marathon på Skagen Havn og Kongevillaen i Skagen, som Kong Christian X og Dronning Alexandrine opførte for over 100 år siden. - Allerede her kunne vi mærke, at Royal Run-folkene blev mere interesserede i at høre på os, og det blev endnu bedre, da vi kunne fortælle, at der ligger en helikopter-landingsplads lige ved siden af Kongevillaen, så Kronprins Frederik hurtigt kan videre til næste by, siger René Zeeberg. Var klar Kongefamiliens kærlighed til Skagen og fortællingen om Skagen som værtsby mente René Zeeberg var gode argumenter, og han overlod de videre "forhandlinger" til Frederikshavn Kommune. Turistdirektøren ærgrer sig over, at økonomi blev afgørende for Frederikshavn Kommunes fravalg af Royal Run. - Det er brandærgerligt, for jeg havde sagt til kommunen, at vi i Toppen af Danmark var klar til at gå forrest og være med til at finde de penge, der skal til i form af sponsorater. Desuden er jeg slet ikke i tvivl om, at Royal Run i Skagen vil medføre en omsætning og markedsføring, som er langt flere penge værd end investeringen, siger René Zeeberg.

Referat:
Frederikshavn Kommune vurderede, at værtsskabet for løbebegivenheden ville koste for mange penge.